Kersfees besing | Netwerk24
'n Groep plaaslike kunstenaars, waaronder Corneil Muller van The Voice Suid-Afrika-faam en die wêreldbekende operasanger Sibongile Mngoma, sal met 'n spesiale musiekkonsert die kollig op die wonder van Kersfees plaas.
A Miracle on Urth word Vrydag (13/12) om 19:00 by die Urth-tuin­sentrum aangebied.
Ander plaaslike sangers wat op die verhoog te sien sal wees, sluit in Thoko Nogabe, voormalige Idols-finalis Shanice May en die nuweling Kenosi Scheepers. Die Heidedalse orkes Pure Delicate Artistry (PDA) sal die agtergrondmusiek verskaf.
Angelo Mockie, vervaardiger van die konsert, sê die gehoor kan hom vir 'n spesiale musikale ervaring gereed maak.
"Na my mening is daar geen beter manier om die jaar af te sluit as met 'n konsert wat die lof van Kersfees besing nie.
"Hoewel die konsert nie net uit Kersliedere gaan bestaan nie, gaan dit beslis die gehoor herinner aan wat 'n spesiale tyd Kersfees eintlik is."
Kaartjies vir die konsert is teen R80 (vooraf) en R100 (by die deur) by Urth beskikbaar. Kinders jonger as 12 betaal R40. Kaartjies kan ook aanlyn by Quicket bespreek word.